Document ID: /roh_data/filtered/fineweb-2-filterrobots_roh.jsonl.gz/69316

Sch'ins va normalmain en in'ustaria, alura pretendan ins ina gronda amiaivlezza dals emploiads. Ma er vala il cuntrari - er l'ustaria spetga bunas manieras dals giasts. Quellas manieras van savens a perder. Sandra Brunner, l'ustiera dal Calanda a Cuira, ha dà intgins tips:
- Spetgar tar l'entrada sin ch'ins vegn plazzà vid ina maisa.
- Infurmar la survienta usché svelt sco pussaivel sch'il menu na gusta betg bain.
- Infurmar l'ustaria sch'ins na sa betg resguardar la reservaziun.
- Sch'ins vul clamar la survienta alura na duess ins betg tschivlar u cloccar cun la detta, mabain tschertgar il contact cun ils egls u far attent cun ina gesta da maun.
- La bunamana è insatge persunal. Mintgin duess dar suenter ses pudair e savair insatge suren. La survienta è engraziaivla per mintga contribuziun.